|  |  |
| --- | --- |
|  | **Pesterzsébet-Központi Református** **Egyházközség**1204 Budapest, Ady E. u. 81.Tel/Fax: 283-0029www.pkre.hu |
|  ***1893-2022*** |  |

Pesterzsébet, 2022. október 9.

***Takaró Tamás Dániel, lelkipásztor***

**Mindenre van erőm!**

**Lectio:** Ézsaiás 40; 25-32

***„Kihez hasonlíthatnátok engem, kivel mérhetnétek össze? – mondja a Szent. Tekintsetek föl a magasba, és nézzétek: ki teremtette az ott levőket?***

***Kivezeti seregüket szám szerint, mindnyájukat név szerint szólítja; olyan hatalmas és erőteljes, hogy egy sem mer hiányozni.***

***Miért mondod ezt, Jákób, miért beszélsz így, Izráel: Rejtve van sorsom az ÚR előtt, nem kerül ügyem Isten elé. Hát nem tudod, hát nem hallottad? Örökkévaló Isten az ÚR, ő a földkerekség teremtője! Nem fárad el, és nem lankad el, értelme kifürkészhetetlen. Erőt ad a megfáradtnak, és az erőtlent nagyon erőssé teszi.***

***Elfáradnak és ellankadnak az ifjak, még a legkiválóbbak is megbotlanak. De akik az Úrban bíznak, erejük megújul, szárnyra kelnek, mint a sasok, futnak, és nem lankadnak meg, járnak, és nem fáradnak el.”***

**Alapige:** Filippi 4; 13

***„Mindenre van erőm a Krisztusban, aki engem megerősít.”***

Kedves Testvérek! **Mindenre van erőm!** Milyen jó volna, ha Pál apostol bizonyságtétele igaz volna ránk is! Azonban gyakran azt kell megtapasztalnunk, hogy nincs mindenhez erőnk. Igaz ez a fizikai és a lelki életükre egyaránt. Elég egy kisebb betegség, és ágynak dőlünk. Átéljük életünk nehéz időszakaiban, egy-egy próbatétel kapcsán, hogy nincs elég lelki erőnk valamihez. Sok fiatal lelkesen elkezdi tanulmányát egy egyetemen, aztán otthagyja. Vagy belekezd egy hangszer, vagy egy sport elsajátításába, aztán abbahagyja. Elfogy a kitartás a testi vagy lelki erő.

**Minden jó ügy, amit feladtunk, arról beszél, hogy erőnk véges.** Az eltelő idővel, ahogy idősödünk kénytelenek vagyunk belátni már nem úgy mennek a dolgok, mint azelőtt, fogy az erőnk. Bizonyára ismerünk olyan embert, akiknek a közelében nem szívesen töltünk el hosszabb időt, mert úgy érezzük elvonja, elveszi életenergiáinkat és inkább elkerüljük. Néha felőrli erőnket a mindennapi életben való helytállás, küzdelmeink a munkahelyen, vagy a családban.

**Milyen jó volna, ha igaz lehetne ránk is Pál apostol bizonyságtétele: mindenre van erőm.** Különös, hogy éppen Pál apostol mondja azt, hogy mindenre van ereje. Hiszen számtalan roskasztóan nehéz, az életét erőtlenítő történésen át vezetett útja. A korinthusi gyülekezetnek azt írja magáról: *„Módfelett sok verést kaptam, sokszor forogtam halálveszélyben. A zsidóktól ötször kaptam egy híján negyvenet, háromszor megbotoztak, egyszer megköveztek, háromszor szenvedtem hajótörést. Egy nap s egy éjjel a nyílt tengeren hánykolódtam. Sokat voltam vándorúton, veszélyben forogtam folyóvizeken, veszélyben rablók miatt, veszélyben népem részéről, veszélyben a pogányok között. Veszélyben városokban, veszélyben a pusztán, veszélyben a tengeren, veszélyben hamis testvérek között. Fáradtam és kínlódtam, sokat virrasztottam, éheztem és szomjaztam, gyakran böjtöltem, fagyoskodtam és ruhátlan voltam. Minden mástól eltekintve mindennapi zaklatásom: az összes egyház gondja rám nehezedik. Ki gyönge, hogy én gyönge ne lennék?”* Pál apostol a Filippibeli gyülekezetnek írt levelében mégis ezt írja: *„Mindenre van erőm a Krisztusban, aki engem megerősít.”* **Pál apostol egyszerre gyönge ember, és mégis erős ember a Krisztusban.** Mit jelent ez? Az erő és erőtlenség hogyan van jelen Isten gyermekeiben? E fölött csendesedünk el ma!

**A Biblia kijelentése szerint minden erő forrása az élő Istenben van.** Az egész Ószövetség arról beszél, hogy az erő Isten szolgálatában áll. A teremtés, a teremtett világ fenntartása; a történelem igazgatása, a gondviselés mind-mind Isten ereje által történt és történik. Az először olvasott igében így olvastuk ezt: *„Kihez hasonlíthatnátok engem, kivel mérhetnétek össze? - mondja a Szent. Tekintsetek föl a magasba, és nézzétek: ki teremtette az ott levőket? … Hát nem tudod, vagy nem hallottad, hogy örökkévaló Isten az Úr? Ő a földkerekség teremtője, nem fárad el, és nem lankad el, értelme kifürkészhetetlen.”* Azonban akármilyen nagy és erős is Isten, gondja van a hozzá képest parány és ideig való emberre. Ez a Szentírás másik nagy üzenete! Imént idézett szakaszunk így folytatódik: *„Miért mondod ezt Jákób, miért beszélsz így, Izráel: Rejtve van sorsom az Úr előtt, nem kerül ügyem Isten elé. Hát nem tudod, vagy nem hallottad, hogy örökkévaló Isten az Úr?”* **Isten előtt nincs rejtve az ember sorsa, nem közömbös számara az. Isten szeretőn be akar avatkozni gyermekei életébe.**

**Már az Ószövetségben azt látjuk, hogy kiválaszt magának embereket, akiknek ad az Ő lelkének erejéből.** **És ezek által a szolgái által segíti, tanácsolja, kormányozza népét.** Segíteni akar az embernek. Ézsaiás prófétán keresztül azt is megüzeni népének, tudja, hogy még a legkülönbek is megfáradhatnak, elcsüggedhetnek. Mint egy jóságos édesapa bíztatja övéit: lehet kapni új erőt, lendületet van, új kezdet, lehet talpra állni és megerősödni! Ézsaiással azt üzeni övéinek: *„Erőt ad a megfáradtnak, és az erőtlent nagyon erőssé teszi. Elfáradnak és ellankadnak az ifjak, még a legkiválóbbak is megbotlanak. De akik az Úrban bíznak, erejük megújul, szárnyra kelnek, mint a sasok, futnak, és nem lankadnak meg, járnak, és nem fáradnak el.”* Ézs. 40:29-31. **Látjuk az ézsaiási igében, hogy Isten számára éppen akkor a legelérhetőbb, megszólíthatóbb az ember, amikor elesett.** Amikor gyenge, amikor elfáradt és ellankadt. Amikor már nincs más reménye és végre hinni és kiáltani kezd, akkor Isten belép az ember életébe és megerősíti. Ezt élték át a régiek erről beszélt Ézsaiás, de ezt látjuk az Újszövetségben is.

**Hogyan adja Isten az Ő erejét az embernek?** Ézsaiás próféta évszázadókkal Krisztus születése előtt arról prófétált, hogy el fog jönni ebbe a világba - így írja meg: *az erős Isten csodálatos tanácsos, békesség fejedelme.* A korinthusi levél már úgy beszél erről az erős Istenről, mint aki elérkezett a világba. Itt arról olvasunk, hogy: *Isten ereje: Jézus.* (I. Kor 1:24.) **Azt jelenti ez, hogy Isten ereje az Ő Fiában Jézusban jelent meg a földön.** Az evangéliumokban éppen ezt látjuk.

**Jézus ezzel a felülről, Istentől való erővel gyógyít, tisztít, erővel és hatalommal prédikál.** Amit Isten el akart végezni a világért azt Jézusra bízta. Jézus pedig mindazt tökéletesen elvégezte. **Az Ő munkája az ember megváltásában teljesedett ki.** A nagypénteki kereszten különös dolgot látunk. **A minden erővel és hatalommal bíró Jézus tökéletesen erőtlenné lesz.** Jézus magára veszi az embervilág bűnét, s amikor meghal, legyőzi azt, megfosztva a bűnt az erejétől és embert pusztító hatalmától.

**Mert végső soron az emberi erő legnagyobb ellensége a bűn.** Minden jót ezen a földön a bűn erőtlenít meg és tesz tönkre. Ezt az igazságot pedig a hívő emberek értik a leginkább! Engedetlenségeink, hamis útjaink, erkölcsi bukásaink mögött, a felismert, de el nem hagyott bűneink húzódnak meg. Ezért van annyi erőtlen keresztyén ember. Mit mond Pál apostol? *„Mindenre van erőm a Krisztusban, aki engem megerősít.”* Ez az ige arra való remény, hogy a hívő embernek nem kell a vétkeik okán erőtlenül járniuk az útjukat. Lehet felülről való erőt kapni. Megújulhatunk erőnkben, de csak Krisztus által, Krisztusban, hallottuk igénkből!

Hogy történik ez? A keresztyén ember lelki erővel való megtöltése titokzatos dolog. Az ember erőtlenné válása szükséges ehhez. **Az emberi erő állja útját az isteni erőnek!** Észrevetted? **Minden bűnben erő lakozik.** Gőg, büszkeség, indulatok, ítélkezés, kioktatás, paráznaság, minden emberi bűnben ott az erő. Aki bűnbánatot tart Jézus előtt, aki megerőtleníti magában a bűnt, mert már fáj neki, az minden akadályt elhárít, hogy Jézus ereje kezdjen el munkálkodni benne. Isten gyermekeinek erőfelvétele a saját gyengeségük, bűneik bevallásán át történik. Jézus előtt lehetsz lelki értelemben egészen mezítelen. Az előtt a Jézus előtt vetkőzz le lelki értelemben, akit levetkőztetek mielőtt fára szegezték. Misztérium, mégis valóság: a gyenge, önmagát kiszolgáltató Istenember és a gyenge önmagát kiszolgáló ember találkozásában történik meg az erőáradás! **Onnan a kereszt Krisztusából ered és onnan árad hozzánk a felülről való erő.** *„Elég néked az én kegyelmem; mert az én erőm erőtlenség által végeztetik el.”* II. Kor. 12:10.

Ha egyszer végre lelki értelemben levetkőzöl a megsebzett Jézus előtt, Ő hófehér ruhába öltöztet fel. Tiszta lesz gondolkodásod és beszeded. Egyenesek útjaid. **A Golgotán erejét vesztett Jézust keresd, Ő a megbocsájtó, erőt adó Isten!** S ha nem tesszük? Akkor az élethez annyi erőnk marad, amennyi magunktól van. Mennyi mindent próbáltunk megoldani saját erőből. De sok csőd áll a hátunk mögött. Krisztus nélkül az élet profán dolgaiban is hibát hibára halmozunk. Azonban nekünk hívőnknek ott a nagy lehetőség! Nekünk Isten biztosította a tőle való erőt, aki maga Jézus Krisztus! Jézusban adja nekünk Isten az Ő erejét! Egy kérdés marad csupán.

Hogyan lesz mindenre erőm a Krisztusban? Hogyan tarhat ki erőm Krisztusban földi vándorutam végéig? Az Ő megerősítése által. *„Mindenre van erőm a Krisztusban, aki engem megerősít.”* Ennek kulcsa a hit! **Hinnem kell abban, hogy Jézusnak mindig van és lesz is hatalma arra, hogy megerősítsen engem, akár miért is fogyott el az erőm!** Amikor egy vérfolyásban szenvedő asszony hittel érintette meg Jézust, megtisztult. Azt olvassuk: *„Jézus pedig azonnal észrevevén magán, hogy isteni erő áradt ki belőle, megfordult a sokaságban, és monda: Kicsoda illeté az én ruháimat?”* Mk 5:30. **Bármilyen bűn, teher, betegség, harc vagy fájdalom fogyasztja életerőnket: újra és újra emlékeznünk kell arra, hogy Jézusnak van hatalma arra, hogy új erővel töltse el az életünket.** Hiszed ezt? Érintheted Jézust ma is ezzel a bizalommal.

**Aztán erőfelvételi lehetőség minden úrvacsora alkalma is.** Ezért történt, hogyha igazán őszinte bűnbánattal vetted magadhoz Jézus testét és vérét, akkor valóban más emberként mentél haza a templomból, mint ahogy beléptél oda.

**Erőfelvétel lehetősége minden Jézusnak szánt idő is.** Amikor olvasod Jézus igéit és hallgatod a róla szóló bizonyságtételt és nem rohansz. Amikor vele vagy hosszabban: táborokban, konferenciákon, csendes hétvégéken. Észrevetted? Ezeken a megszentelt időkön, alkalmakon mindig áldás van. Mert Jézussal lehetünk, Ő az, aki megerősít, megtisztít, megvidámít, összeköt a lelki testvéreimmel. Mennyi-mennyi áldás szállt gyülekezetünk réteg csoportjaira azért, mert időt töltöttek el Jézus lábainál!!

**S negyedszer az erőfelvétel lehetősége, ha nem csak vesszük Jézust, hanem adjuk is.** Nem elég megállni Jézus előtt és megerősödni általa. Tovább is kell adni őt, a róla szóló evangéliumot! Aki nem csak veszi, hanem adja is, aki hirdeti Jézust, az megerősödik. Mert a róla szóló bizonyságtétel felüdít, megerősít engem is, aki mondom, ahogy egy ige erről beszél: **„Az ajándékozó bővelkedik, és aki mást felüdít, maga is felüdül.”** Péld. 11:25. Elmondtad-e valaha valakinek, hogy hogyan talált rád Jézus? Hogyan álltál meg először a kereszt alatt? S hogy azóta miként éled az általa megerősített életed? Csak vedd és vidd őt és közben te is megerősödsz!

**Krisztusi erőkre vár ez a világ.** Éppen az a kisebb világ, ahol élsz. Látjuk, hogy korunkban a Krisztus-ellenes erők is jelen vannak, és egyre inkább hatnak az emberekre. Istennek, sok olyan hívőre van szüksége, akik által az Ő ereje beleáradhat ebbe a vergődő világba. Kívánom, legyél Istennek olyan gyermeke, aki elmondhatja magáról: *„Mindenre van erőm a Krisztusban, aki engem megerősít.”*

Ámen!